UPRS Sklep I U 257/2020-6
Sodna praksa Upravnega sodišča, 2020-03-02

tožba v upravnem sporu - tožba, vložena zaradi molka organa - procesne predpostavke za vložitev tožbe zaradi molka organa - preuranjena tožba

Procesna predpostavka za vložitev tožbe zaradi molka prvostopnega organa ni podana, ker tožnik pred vložitvijo tožbe zaradi molka organa od tožene stranke ni zahteval odločitve o vlogi v sedmih dneh od prejetja zahteve (drugi in tretji odstavek 28. člena ZUS-1). Tako ni mogoče govoriti o molku organa po določbi 28. člena ZUS-1, zato je tožba tožnika zaradi molka organa preuranjena in jo je sodišče na podlagi 2. točke prvega odstavka 36. člena ZUS-1 moralo zavreči.

II. Tožeča stranka sama trpi svoje stroške.

1. Tožnik je dne 20. 2. 2020 vložil tožbo zaradi molka organa v postopku ugotavljanja upravičenosti do priznanja mednarodne zaščite. V tožbi navaja, da je prošnjo za mednarodno zaščito vložil dne 2. 10. 2018 in da je tožena stranka z njim dne 5. 12. 2018 opravila osebni razgovor. Zadnji dokument, ki ga je tožena stranka izdala v tožnikovi zadevi je bil dopis, s katerim je A. (v nadaljevanju A.) dne 19. 3. 2019 zaprosila, da tožniku vroči njegovo osebno izkaznico. Od vložitve tožnikove popolne vloge do dneva vložitve tožbe je tako preteklo že več kot 14 mesecev, zato tožnik predlaga, da sodišče ugodi njegovi prošnji za mednarodno zaščito oz. podredno to naloži toženi stranki ter v vsakem primeru toženi stranki naloži povrnitev tožnikovih stroškov tega sodnega postopka. Tožnik je tožbi priložil kopijo vložene prošnje za mednarodno zaščito z dne 2. 10. 2018, sklep o pridržanju tožnika za namen predaje odgovorni državi članici po Uredbi (EU) št. 604/2013 z dne 12. 10. 2018 ter dopis tožene stranke A.-u z dne 19. 3. 2019.

2. Sodišče je tožnika dne 21. 2. 2020 pozvalo, da v roku treh dni predloži dokazilo, da je ravnal v skladu z drugim (v zvezi s tretjim) odstavkom 28. člena Zakona o upravnem sporu (v nadaljevanju ZUS-1), torej da je toženo stranko pozval, naj izda odločbo in tega v nadaljnjih sedmih dneh ni storila.

3. Tožnik je sodišče dne 28. 2. 2020 obvestil, da toženka ni izdala odločbe v dveh mesecih, kar izhaja iz že predloženih dokazil, ki jih je priložil svoji tožbi. Vlogi ni priložil dokazil o dodatnem vloženem pozivu toženi stranki v smislu drugega oz. tretjega odstavka ZUS-1.

5. V skladu z drugo alinejo prvega odstavka 33. člena ZUS-1 se lahko s tožbo zahteva izdaja oziroma vročitev upravnega akta (tožba zaradi molka), ki se vloži v primeru, če tožniku upravni akt ni bil izdan ali mu ni bil vročen v predpisanem roku (tretji odstavek 5. člena ZUS-1). Drugi odstavek 28. člena ZUS-1 določa, da sme stranka sprožiti upravni spor, kot če bi bila njena pritožba zavrnjena, če organ druge stopnje v dveh mesecih ali pa v krajšem, s posebnim predpisom določenem roku ne izda odločbe o strankini pritožbi zoper odločbo prve stopnje in če je tudi na novo zahtevo ne izda v nadaljnjih sedmih dneh. Po tej določbi sme ravnati tožnik tudi, če organ prve stopnje ne izda odločbe, zoper katero ni pritožbe (tretji odstavek 28. člena ZUS-1).

6. Tožnik bi torej moral v skladu s citiranimi določbami pisno pozvati pristojni organ druge stopnje (ker gre v obravnavani zadevi za izdajo odločbe, zoper katero ni pritožbe), da naj akt izda v nadaljnjih sedmih dneh. Šele po preteku tega roka bi lahko vložil tožbo zaradi molka organa. Tožnik v obravnavani zadevi tudi po pozivu sodišča ni predložil dokazila o tem, da je upravni organ dodatno pozval na izdajo odločbe.

7. Sodišče na podlagi navedenega ugotavlja, da procesna predpostavka za vložitev tožbe zaradi molka prvostopnega organa ni podana, ker tožnik pred vložitvijo tožbe zaradi molka organa od tožene stranke ni zahteval odločitve o vlogi v sedmih dneh od prejetja zahteve (drugi in tretji odstavek 28. člena ZUS-1). Tako ni mogoče govoriti o molku organa po določbi 28. člena ZUS-1, zato je tožba tožnika zaradi molka organa preuranjena in jo je sodišče na podlagi 2. točke prvega odstavka 36. člena ZUS-1 moralo zavreči.

8. Odločitev o stroških temelji na četrtem odstavku 25. členu ZUS-1, ki določa, da če sodišče tožbo zavrže, trpi vsaka stranka svoje stroške postopka. Tožeča stranka je stroške postopka priglasila v tožbi. Toženi stranki tožba (ob upoštevanju prvega odstavka 38. člena ZUS-1) še ni bila vročena, zato ji stroški v tem postopku niso nastali.

Zakon o upravnem sporu (2006) - ZUS-1  - člen 28, 36, 36/1, 36/1-2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.